Document ID: 32012D0164

DEĊIŻJONI TAL-KUNSILL
tal-14 ta’ Frar 2012
dwar il-konklużjoni tal-Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel
(2012/164/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a)(v) u l-Artikolu 218(7) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
Il-Kummissjoni nnegozjat, f’isem l-Unjoni, Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel (il-“Ftehim”).
(2)
Il-Ftehim ser jippermetti l-protezzjoni reċiproka tal-indikazzjonijiet ġeografiċi tal-Partijiet rispettivi u ser jikkontribwixxi għall-approssimazzjoni tal-leġiżlazzjoni fost il-pajjiżi ġirien tal-UE.
(3)
Skont id-Deċiżjoni tal-Kunsill 2011/620/UE (1), il-Ftehim ġie ffirmat fl-14 ta’ Lulju 2011, suġġett għall-konklużjoni tiegħu.
(4)
Il-proċedura interna sabiex tiġi stabbilita r-rappreżentazzjoni tal-Unjoni dwar materji relatati mal-Ftehim għandha wkoll tiġi definita.
(5)
Ċerti kompiti għall-implimentazzjoni ġew attribwiti lill-Kumitat Konġunt stabbilit bil-Ftehim, inkluż is-setgħa li jemenda ċerti aspetti tekniċi tal-Ftehim kif ukoll ċerti Annessi għalih,
(6)
Il-Ftehim għandu jiġi approvat,
ADOTTA DIN ID-DEĊIŻJONI:
Artikolu 1
Il-Ftehim bejn l-Unjoni Ewropea u l-Ġeorġja dwar il-protezzjoni ta’ indikazzjonijiet ġeografiċi ta’ prodotti agrikoli u oġġetti tal-ikel (il-“Ftehim”), huwa b’dan approvat f’isem l-Unjoni.
It-test tal-Ftehim huwa mehmuż ma’ din id-Deċiżjoni.
Artikolu 2
Il-Kummissjoni, assistita mir-rappreżentanti tal-Istati Membri, għandha tirrappreżenta lill-Unjoni fil-Kumitat Konġunt imsemmi fl-Artikolu 11 tal-Ftehim.
Għall-skopijiet tal-Artikolu 11(3) tal-Ftehim, il-modifiki għall-Ftehim permezz tad-deċiżjonijiet fil-Kumitat Konġunt għandhom jiġu approvati mill-Kummissjoni f’isem l-Unjoni abbażi tal-proċedura stabbilita fl-Artikolu 15(2) tar-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2).
Artikolu 3
Il-President tal-Kunsill għandu jinnomina l-persuna(i) bis-setgħa li tagħti, f’isem l-Unjoni, in-notifika prevista fl-Artikou 14(1) tal-Ftehim sabiex tesprimi l-kunsens tal-Unjoni li tintrabat bil-Ftehim (3).
Artikolu 4
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, l-14 ta’ Frar 2012.

Labels: 17
5
3
6
18
15